Snowden ผู้กล้าท้าชนกับ รัฐบาลสหรัฐ
“การถูกเรียกว่าไอ้ทรยศ คือสิ่งที่เป็นเกียรติที่สุดที่ได้ให้กับคนอเมริกัน” นี่คือคำกล่าวของ Edward Snowden ชายผู้เปิดเผยความลับสุดยอด ของรัฐบาลสหรัฐอเมริกา  แล้ว Edward Snowden คือใคร?  ในช่วงปี 2013 Snowden เป็นนักโปรแกรมเมอร์ ที่ทำงานให้กับ หน่วยข่าวกรองกลาง หรือ CIA รวมทั้งบริษัท Booz Allen Hamilton บริษัทที่ให้คำปรึกษาทางเทคโนโลยียักษ์ใหญ่ในสหรัฐอเมริกา  ซึ่งในช่วงนั้น Booz Allen ทำหน้าที่ให้คำปรึกษาแก่ “สำนักงานความมั่นคงของชาติ” หรือ องค์กรที่ชื่อว่า “NSA”  และแน่นอน Snowden ก็เป็นหนึ่งในทีมที่ทำหน้าที่วิเคราะห์โครงสร้างระบบของ “NSA”
5 ต.ค. 2562

Snowden ผู้กล้าท้าชนกับ รัฐบาลสหรัฐ / โดย ลงทุนแมน
“การถูกเรียกว่าไอ้ทรยศ คือสิ่งที่เป็นเกียรติที่สุดที่ได้ให้กับคนอเมริกัน”
นี่คือคำกล่าวของ Edward Snowden ชายผู้เปิดเผยความลับสุดยอด ของรัฐบาลสหรัฐอเมริกา
แล้ว Edward Snowden คือใคร?
ในช่วงปี 2013 Snowden เป็นนักโปรแกรมเมอร์ ที่ทำงานให้กับ หน่วยข่าวกรองกลาง หรือ CIA
รวมทั้งบริษัท Booz Allen Hamilton บริษัทที่ให้คำปรึกษาทางเทคโนโลยียักษ์ใหญ่ในสหรัฐอเมริกา
ซึ่งในช่วงนั้น Booz Allen ทำหน้าที่ให้คำปรึกษาแก่ “สำนักงานความมั่นคงของชาติ” หรือ องค์กรที่ชื่อว่า “NSA”
และแน่นอน Snowden ก็เป็นหนึ่งในทีมที่ทำหน้าที่วิเคราะห์โครงสร้างระบบของ “NSA”
ด้วยงานที่เข้าถึงข้อมูลสำคัญของรัฐบาลสหรัฐอเมริกานี้เอง จึงทำให้เขาได้เห็นความผิดปกติของสิ่งที่รัฐบาลสหรัฐอเมริกากำลังทำอยู่กับประชาชน ไม่ว่าจะเป็น
1. การแอบดักฟังประชาชนพูดคุยกัน
2. การสั่งให้บริษัทเครือข่ายโทรศัพท์อย่าง Verizon ส่งข้อมูลการใช้งานของลูกค้าหลายสิบล้านคนมาที่ NSA เป็นรายวัน
3. การแอบดักเก็บข้อมูลการใช้งานของสมาชิกใน Server ของบริษัทเทคโนโลยีอย่าง Google, Facebook, Apple หรือ Microsoft
รวมไปถึงข้อมูลการแอบดักฟังการพูดคุยกันของสถานทูตประเทศพันธมิตรอย่าง เยอรมนี ฝรั่งเศส หรือ ญี่ปุ่น
เมื่ออ่านมาถึงตรงนี้ สิ่งที่น่าสนใจคือ ถ้าเราเป็น Snowden เราจะทำอย่างไร?
บางคนอาจปล่อยให้เรื่องเงียบไป ทำเป็นมองไม่เห็น เพราะคิดว่านี่ไม่ใช่เรื่องของตนเอง และทำงานให้กับ NSA ต่อไป
แต่นั่นไม่ใช่สิ่งที่ Snowden เลือก
เขาเลือกที่จะสละชีวิตของตัวเองและลุกขึ้นต่อสู้กับรัฐบาลที่มีอำนาจมากที่สุดในโลก
โดยเขาเชื่อว่านี่เป็นสิ่งที่สาธารณชนต้องได้รับรู้ และต้องเป็นคนตัดสินใจเอง
Snowden ได้ทำการดึงข้อมูล และคัดลอกสำเนาเอกสารลับสุดยอดออกมาจากระบบของ NSA
และบินไปยัง ฮ่องกง เพื่อเปิดเผยเรื่องราวทั้งหมดกับนักข่าวจากหนังสือพิมพ์ The Guardian ของประเทศอังกฤษ
และแน่นอนเมื่อเรื่องเผยแพร่ออกไป
รัฐบาลสหรัฐฯ ได้แจ้งข้อหา Snowden ในการจารกรรมข้อมูลของรัฐบาล และการเปิดเผยข้อมูลความมั่นคงของรัฐบาลโดยไม่ได้รับอนุญาต
ทำให้ ณ ปัจจุบัน Snowden ได้ลี้ภัยอยู่ในเมืองมอสโก ประเทศรัสเซีย
และแม้ว่าสหรัฐอเมริกาจะร้องขอการส่งผู้ร้ายข้ามแดนจากรัสเซีย
แต่รัฐบาลของปูตินก็ได้ปฏิเสธกลับไป
หลายคนบอกว่าเขาเป็นผู้ทรยศต่อประเทศ
แต่ก็มีอีกหลายคนที่ยังมองว่าเขาเป็น Hero
โดยมีคนกว่า 1,000,000 คน ร่วมลงชื่อร้องขอให้รัฐบาลสหรัฐฯ เว้นโทษแก่ Snowden
เรื่องนี้เป็นที่ถกเถียงกันว่ารัฐบาลสหรัฐฯ ทำผิดหรือไม่
เพราะฝ่ายสนับสนุนรัฐบาลสหรัฐฯ บอกว่า ที่ทำไปก็เพื่อปกป้องประเทศหลังจากเหตุการณ์ก่อการร้ายอย่าง 9/11 แต่อีกฝ่ายที่ต่อต้านก็มองว่า รัฐบาลสหรัฐฯ ทำเกินไปจนละเมิดสิทธิส่วนบุคคล
อ่านมาถึงตรงนี้ เราคนไทยอาจบอกว่าไม่เกี่ยวอะไรกับเรา
แต่อย่างน้อยเราในฐานะผู้ใช้สื่อต่างๆ ก็ต้องระมัดระวัง
เพราะทุกเรื่องในโลกออนไลน์ทุกวันนี้
หรือแม้กระทั่งบทความที่เราอ่านเวลานี้
ถ้าไม่ใช่รัฐบาลมาแอบดูเรา
อย่างน้อยเจ้าของแพลตฟอร์มนั้น
ก็จะรู้พฤติกรรมทั้งหมดของเราอยู่ดี..
----------------------
Blockdit โซเชียลมีเดีย รูปแบบใหม่
----------------------
References
-
-
-
-